**Oktober på Maurtua**

Høsten kommer snikende på oss og nå er det oktober. Vi har hatt noen skikkelig klissvåte dager, mellom mange flotte. Barna har vært ute og plasket i sølepytter og for mange av de minste er det en opplevelse å kjenne på våt sand som ikke vil av fingrene.

**Et lite tilbakeblikk på september:**

September har vært en flott måned på Maurtua. De nye barna er nå blitt tryggere og slipper seg løs både på avdelingen og i uteleken. De begynner å finne sine plasser. Kjekt å se dem utforske omgivelsene og ikke minst se samspillet mellom barna. Blikk som møtes, smil som deles og mye parallell lek, der barna leker ved siden av hverandre med samme type lek og har stor glede av hverandres selskap. Vi har en herlig gjeng av «store» barn også, som viser mye omtanke og omsorg for de nye barna. De kommer med tutter, kosefiller, oppmuntringer og en hjelpende hånd. Denne måneden har vært preget av det å skape trygghet i barnegruppa og å bli kjent med hverandre. Store deler av dagen, deler vi barna opp i mindre grupper der de kan få tid og rom for å leke og utforske. Små barn har godt av få relasjoner for å oppleve trygghet. Det skaper mer ro og konsentrasjon for det enkelte barn i forhold til lek og aktivitet. Det fremmer kontakt og stimulerer til vennskap mellom barn. Vi voksne får muligheten til å delta i barnas lek på en bedre måte. Dette skaper igjen bedre læringssituasjoner for barna og vi får mer tid sammen med det enkelte barn.

**Oktober**

Det faller naturlig å legge litt vekt på høst denne måneden. Fargene forandrer seg og bladene faller fra trærne.

Satsningsområdet vårt er sosial kompetanse. Vi jobber med et opplegg som heter **SMART** oppvekst. **SMART** oppvekst handler om å kunne lære seg ferdighetene i å se alt som er bra hos seg selv og andre. I oktober vil vi ha fokus på egenskapen **omsorg**. Vi begynner med å introdusere barna for begrepet, som vi vil knytte opp til det å være gode mot hverandre, trøste og hjelpe hverandre, og dele på leker. Vi vil sette ord på egenskapene/styrkene i her og nå situasjoner.

Tirsdager har vi smart grupper. Vi deler barna inn i smågrupper. Her vil det bli tilrettelagte aktiviteter hvor vi voksne har et ekstra fokus på å sette ord på den omsorgen vi ser hos barna. De eldste starter med en smart samling. I samlingene skal vi lese bøker og synge sanger som omhandler omsorg, dramatisere historier der omsorg kommer tydelig til uttrykk, og jobbe ut fra smartkassen vår. Her vil barna bli kjent med Petter og hans familie. Etterpå deler de seg i lekegrupper. Hos de yngste barna er toddlerleken i hovedfokus. Det skjer mye læring gjennom leken. Vi voksne må være tilstede og sette ord på det barnet gjør i leken.

Vi vil starte opp med prosjektet vårt **«Kroppen min».** Vi ønsker å ha et særlig fokus på følelser som er med på å styrke barnas psykiske helse. Målet er å øke barnas evne til å se etter tegn, kjenne igjen og sette ord på ulike følelser og vise omsorg for hverandre. Hvis barna skal bli i stand til å regulere følelser, må de få hjelp til å bli klar over hva de føler, og sette ord på følelsene sine. – Og få tillatelse til å gi uttrykk for dem. Det viktigste arbeidet blir å sette ord på de følelsene vi ser og opplever sammen med barna i her og nå situasjoner, slik at barna får utviklet sin språkforståelse og preferanse for hva det vil si å være glad, sint, lei o.s.v. Denne måneden vil vi ha fokus på følelsen glad.

Faglig fokus denne måneden er **Religion,etikk og filosofi**. Rammeplanen sier at barna skal få en forståelse for at det finnes mange ulike måter å forstå ting på og leve sammen på. Barna utvikler interesse og respekt for hverandre og forstår verdien av likheter og ulikheter i et fellesskap. I den forbindelse ønsker vi å ha fokus på det å hjelpe andre, som ikke har så mye som oss selv. Barnehagen støtter arbeidet som drives av SOS- barnebyer, og har et fadderbarn Krisztofer fra Ungarn.

FN-dagen markeres onsdag 24.oktober i barnehagen. Da inviterer vi dere foreldre og søsken til cafe og kunstutstilling med salg av lapskaus, kaker og barnekunst til inntekt for fadderbarnet vårt. Vi vil også bruke tid til å lage det som barna skal selge på FN dagen.

Vi starter med turdag på tordager. Disse dagene må barna ha med seg matpakke til lunsj, som vi spiser ute på tur om været er fint. Turene kommer i første omgang til å gå helt i nærområdet, som i Ormaskogen og lekeplasser i nærheten. De første turene skal vi øve på å sitte fint i vogna eller holde fast i en vogn. Vi ønsker å formidle glede over å være ute og gi barna gode opplevelser i naturen.

**Info:**

Vi er inne i en tid med store forandringer væmessig. Ha derfor med både varme og tynnere klær i garderoben. Et tips til våte, kalde og vindfulle dager er et par med regnvotter.

Vi har en instagramkonto: maurtuaa. Her kan dere se glimt fra barnas hverdag. Kontoen er lukket, og vi legger ikke ut tydelige bilder av barnas ansikt her.

**Viktige datoer:**

Onsdag 3. oktober Dugnad i barnehagen

Onsdag 24. oktober FN dagen markeres

Torsdag 25. oktober **Hedda blir 2 år Hipp Hurra!!!**

Ønsker dere en fin oktober

Hilsen alle oss på Maurtua v/Nina